अभी ये विवाद खत्म भी नहीं हुआ था कि ओलंपिक के 55 किलोग्राम कुश्ती मुकाबले में भारतीय पहलवान अमित कुमार की हार पर भारतीय खेमे से तीव्र प्रतिक्रिया हुई है और हार को हल्के में ना लेते हुए भारत की कुश्ती टीम के लीडर, राज सिंह ने रेफ्री के फैसलों के खिलाफ लिखित शिकायत दी है. यही नहीं खेल विशेषज्ञों ने भी अपनी नाराज़गी कड़े शब्दों में दर्ज करा दी है. सतपाल सिंह जो कि एशियाई खेलों में स्वर्ण पदक विजेता रह चुके है ने बीबीसी से एक वार्ता में अपने विरोध को दर्ज कराते हुए कहा कि, “आज के मुकाबले देखकर मुझे ऐसा लगा जैसे कि ये रेफ्री ख़रीद लिए गए हैं, अब ये सब पेशेवर हो गए हैं, रेफ्री और जज के बिना आप अब नहीं जीत सकते… जो तीन प्वाइंट बुलगारिया के प्रतिद्वंदी को दिए वो दरअसल अमित के थे, वहीं से सारी कुश्ती बदल गई.”